PE-vrouewedloop finaal afgestel | Netwerk24
06 Julie 2020 13:09
'n Paar vroue aan die oefen vir Port Elizabeth se Spar-vrouewedloop voordat die verspreiding van Covid-19 alles verander het. Foto: Leon Hugo
Dié wedloop is een van ses wat gewoonlik landwyd gehardloop word en wat deel van die Spar Grand Prix uitmaak.
Die PE-wedloop sou aanvanklik op 21 Maart plaasgevind het, maar is weens die Covid-19-pandemie na 17 Oktober verskuif.
Alan Stapleton, wedloopbestuurder, sê dis egter onrealisties om te dink die wedloop sal in Oktober gehardloop kan word.
"Ongelukkig het die onsekerheid rakende alle massabyeenkomste, die organisering wat dit verg om sulke byeenkomste te reël en die belangrikste aspek – die deelnemers se veiligheid – daartoe gelei dat die wedloop gekanselleer moet word," sê Stapleton in 'n verklaring.
Daar is volgens Stapleton egter steeds 'n ligpunt. Die welsynsorganisasies wat voordeel uit die wedloop sou trek, sal steeds hul beloofde donasies kry. Die organisasies is Khazimla en die Gemeenskapskas in die Baai en Options in George.
Toe die wedloop uitgestel is, het 4 737 hardlopers reeds vir die 5- en 10 km-wedloop ingeskryf. – Sportredaksie